KOMISSION DELEGOITU ASETUS (EU) 2019/1825,

annettu 8 päivänä elokuuta 2019,

Euroopan parlamentin ja neuvoston asetuksen (EU) N:o 528/2012 muuttamisesta tiivistetyn omenamehun lisäämiseksi tehoaineena sen liitteeseen I

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 28 artiklan 1 kohdan,

sekä katsoo seuraavaa:

(1) Komission asetuksen (EY) N:o 1451/2007 (2) 6 artiklassa säädettyä elintarvikkeita ja rehua koskevaa poikkeusta sovellettiin tehoaineeseen ”tiivistetty omenamehu”, sikäli kuin se oli valmisteryhmän 19 karkotteena tai houkutteena käytettäväksi tarkoitettu elintarvike tai rehu.

(2) Komission delegoidun asetuksen (EU) N:o 1062/2014 (3) 16 artiklan 5 kohdan nojalla toimitettiin ilmoitus valmisteryhmän 19 tiivistetystä omenamehusta, johon sovelletaan elintarvikkeita ja rehua koskevaa poikkeusta. Euroopan kemikaalivirasto, jäljempänä ’kemikaalivirasto’, totesi ilmoituksen olevan vaatimustenmukainen ja ilmoitti komissiolle vaatimuksenmukaisuudesta kyseisen asetuksen 17 artiklan mukaisesti. Näin ollen tiivistetty omenamehu sisällytettiin biosidivalmisteissa käytettyjen vanhojen tehoaineiden tarkastusohjelmassa mukana olevien tehoaineen ja valmisteryhmän yhdistelmien luetteloon valmisteryhmään 19 (4).

(3) Komissio pyysi 31 päivänä tammikuuta 2017 kemikaalivirastolta lausunnon siitä, antaako tiivistetty omenamehu aihetta huoleen asetuksen (EU) N:o 528/2012 28 artiklan 2 kohdan mukaisesti.

(4) Kemikaaliviraston lausunnossa (5) todetaan, että tiivistetty omenamehu ei aiheuta huolta, joten se voidaan sisällyttää asetuksen (EU) N:o 528/2012 liitteeseen I.

(5) Kemikaaliviraston lausunto huomioon ottaen tiivistetty omenamehu on aiheellista sisällyttää asetuksen (EU) N:o 528/2012 liitteeseen I. Koska tiivistetty omenamehu on peräisin luonnosta, se olisi sisällytettävä ryhmään 4 ”Luonnonalkuperää olevat perinteisesti käytetyt aineet”. Tiivistetty omenamehu olisi sisällytettävä kyseiseen liitteeseen ainoastaan, jos se kuuluu neuvoston direktiivin 2001/112/EY (6) liitteessä I olevan I osan 2 kohdassa esitetyn määritelmän piiriin

(6) Asetuksen (EU) N:o 528/2012 89 artiklan 3 kohta sisältää siirtymätoimenpiteitä, jos vanhojen tehoaineiden järjestelmällistä arviointia koskevaan työohjelmaan sisältyvä olemassa oleva tehoaine hyväksytään kyseisen asetuksen mukaisesti. Valmisteryhmän 19 tiivistetyn omenamehun osalta kyseisen asetuksen 89 artiklan 3 kohdassa tarkoitetuksi hyväksymispäiväksi olisi vahvistettava 1 päivä kesäkuuta 2021, jotta lupahakemusten jättämiselle olisi riittävästi aikaa kyseisen asetuksen 89 artiklan 3 kohdan toisen alakohdan mukaisesti,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) N:o 528/2012 liite I tämän asetuksen liitteen mukaisesti.

2 artikla Asetuksen (EU) N:o 528/2012 89 artiklan 3 kohdan soveltamiseksi valmisteryhmän 19 tiivistetyn omenamehun hyväksymispäivä on 1 päivä kesäkuuta 2021.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä elokuuta 2019. Komission puolesta Puheenjohtaja Jean-Claude JUNCKER

(1) EUVL L 167, 27.6.2012, s. 1.

(2) Komission asetus (EY) N:o 1451/2007, annettu 4 päivänä joulukuuta 2007, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta (EUVL L 325, 11.12.2007, s. 3).

(3) Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

(4) Komission delegoitu asetus (EU) 2019/157, annettu 6 päivänä marraskuuta 2018, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta annetun delegoidun asetuksen (EU) N:o 1062/2014 liitteen II muuttamisesta (EUVL L 31, 1.2.2019, s. 1).

(5) Biocidal Products Committee (BPC) Opinion of 14 December 2017 on the eligibility of certain food and feed active substances for inclusion into Annex I to the BPR, ECHA/BPC/186/2017.

(6) Neuvoston direktiivi 2001/112/EY, annettu 20 päivänä joulukuuta 2001, elintarvikkeena käytettävistä hedelmätäysmehuista ja tietyistä vastaavista valmisteista (EYVL L 10, 12.1.2002, s. 58).